《雪》
清代·李宪皓

薄醉冲寒跨驴出，霜木峥嵘村舍寂。野田无物饥鸱愁，溪路冻合凿冰汲。

新诗得意正森爽，朔云压脑转昏黑。初向驴子前头见，率然三点五点白。

不翼而飞何处来，塞空已并此身入。北极应摇斗柄注，东宿自张箕舌吸。

侧闻玄冥气不交，此时天上亦寒栗。研珠屑玉劳精神，被山冒岭费筋力。

上帝岂不乐无为，或言万姓乞膏泽。下界小臣同井蛙，仰窥妄以私意测。

道旁冻叟僵欲死，且愿被褐负暄日。

作者简介：李宪皓，字叔白，号莲塘，高密人。诸生。有《定性斋集》。